Mikil eftirspurn eftir nýjum eignum í Hlíðahverfi , Mosfellsbæ 26. nóvember 2004 Mikil eftirspurn eftir nýjum eignum í Hlíðahverfi , Mosfellsbæ Íslenskir aðalverktakar hafa hafið framkvæmdir við byggingu lítilla fjölbýlishúsa við Klapparhlíð í Mosfellsbæ . Húsin eru þau fyrstu sem ÍAV byggir í hverfinu en þar munu rísa 160 íbúðir á næstu fjórum árum . ÍAV hefur í samráði við Mosfellsbæ skipulagt byggðina við Klapparhlíð og munu þar rísa 124 íbúðir í litlum fjölbýlishúsum og 36 raðhús . Auk þess hefur ÍAV fengið úthlutað lóð undir 40 íbúðir fyrir aldraða við Lækjarhlíð . Stutt er í alla þjónustu frá hverfinu . Bæði leikskóli og grunnskólinn eru í göngufæri frá hverfinu án þess að fara þurfi yfir fjölfarnar götur og stutt er í miðbæ Mosfellsbæjar þar sem ýmis þjónusta er í boði . Hönnun í öndvegi Klapparhlíð 18 , fyrsta húsið sem ÍAV byggir í hverfinu , er glæsilega hannað 3ja hæða fjölbýlishús . Íbúðir 2. og 3. hæðar eru með sérinngangi af svalagangi , þvottahús er í öllum íbúðum og allar svalir snúa í suður . Íbúðir á fyrstu hæð hafa sér afnotarétt af hluta lóðar . Settur verður upp tengikassi í hverja íbúð fyrir síma , loftnet og ljósleiðara . Lagnaleiðir verða þaðan að tengidósum í svefnherbergjum og internet - og sjónvarpstengingar verða mögulegar í öllum herbergjum . Húsið er staðsteypt en langveggir eru úr léttum einingum . Steyptir fletir eru einangraðir að utan . Húsið er klætt að utan að hluta til með harðviði og að hluta með litaðri bárumálmklæðningu . Húsið er því viðhaldslítið . Hönnun hússins þykir hafa tekist sérlega vel , en hún var í höndum teiknistofunnar Úti og Inni . Reynt er að ná skemmtilegum heildarsvip á hverfið með samræmingu í efnisvali og útfærslum . Einkenni skipulags hverfisins er hversu rúmt er um húsin og hversu vel þau standa gagnvart sól . Stórt opið rými er í miðju hverfinu þar sem gert er ráð fyrir að mynda skjólgott útivistarsvæði fyrir íbúa hverfisins og aðra bæjarbúa . Bílastæði verða malbikuð og merkt , stígar og verandir hellulagðar . Lóð verður þökulögð og limgerðum plantað á lóðarmörkum . Reiknað er með að 6 bílskúrar rísi við húsið . Íbúðirnar afhendast fullbúnar , án gólfefna en með flísalögðum baðherbergis - og þvottahúsgólfum . Innréttingar eru frá Eldhús og bað , spónlagðar með mahogny en baðinnrétting verður sprautulökkuð . Hurðir eru frá Agli Árnasyni , spónlagðar með mahogny . Íbúðirnar verða tilbúnar til afhendingar 15. nóvember 2001